Žilinka, Maroš, generálny prokurátor SR (2023-02-02):
Ďakujem veľmi pekne. Vážený pán podpredseda Národnej rady, páni ministri, panie poslankyne a páni poslanci, v prvom rade dovoľte predtým ako odpoviem, otázky číslo päť, šesť spolu súvisia, budem sa snažiť odpovedať tak, aby, aby sme sa nemuseli opakovať pri tej druhej otázke pri odpovedi. Považujem však za potrebné najskôr uviesť, že v danom prípade sa jedná o neskončené trestné konanie, neskončenú trestnú vec a tomu bude zodpovedať aj rozsah mojej odpovede. Považujem za potrebné zdôrazniť, že úlohou odhaľovať trestné činy a zisťovať ich páchateľov a vykonávať vykonávanie trestných činov je zákonnou úlohou Policajného zboru Slovenskej republiky. To v prvom rade. V druhom rade, ale nie poslednom, považujem za potrebné veľmi dôrazne odmietnuť sústavné podsúvanie určitého naratívu v spoločnosti a to tak zo strany médií, ako aj zo strany niektorých politikov a to niekedy až ozaj tým spôsobom hraničiacim s etikou, že v danej veci sa nekoná, v danej veci nechceme vidieť únos, pokúšame sa vec ututlať. Nie je to pravda a opakovane na tieto lži som reagoval jednak ja vo výboroch Národnej rady Slovenskej republiky, ako aj Krajská prokuratúra v Bratislave, ktorá v danej veci vykonáva dozor prokurátora vo vyšetrovaní, ktoré vykonáva vyšetrovateľ Úradu inšpekčnej služby, kde prebieha trestné stíhanie vo veci, kde sú vykonávané procesné úkony. A nie je pravdou, že by sa v danej veci nekonalo. Naposledy Krajská prokuratúra v Bratislave poskytla pomerne podrobné informácie o stave konania, a to 7. 11. 2022, ale aj 31. januára 2023. Neviem na základe čoho pán poslanec tvrdí to, že čo nemecký súd konštatoval, pretože orgány činné v trestnom konaní Slovenskej republiky nedisponujú nateraz rozhodnutím nemeckého súdu v aktuálnej trestnej veci a rovnako aj neviem na základe čoho ste, pán poslanec, konštatovali, že či Generálna prokuratúra naďalej nepovažuje za osožné a tak ďalej. To sme nikdy nepovedali, vždy sme tvrdili, že pokiaľ ide o dané podozrenia, prebieha tam trestné stíhanie vo veci, v rámci ktorého sú vykonávané zákonným, zákonným spôsobom procesné úkony, pretože orgány činné v trestnom konaní Slovenskej republiky nemôžu rozhodovať na základe novinových článkov, rozhovorov v médiách, ktoré boli uverejnené s advokátmi poškodeného a podobne. My môžme rozhodovať len na základe zákonom získaných procesných dôkazov, ktoré musíme, samozrejme, obstarávať zákonným spôsobom. Takto bolo vypočutých 62 osôb v procesnom postavení svedka, boli vypracované a zaslané vzhľadom na ten presun cezhraničný alebo tú súvislosť cezhraničnú viaceré dožiadania o právnu pomoc, doslova početné, jednak do Spolkovej republiky Nemecko, kde sa aj v aktuálnej trestnej veci veľmi, veľmi intenzívne komunikuje tak s úradom policajného pridelenca Slovenskej republiky v Nemecku, ako aj s orgánmi nemeckej prokuratúry. Ďalej boli zaslané spracované a už aj boli výsledky dožiadané o právnu pomoc z Českej republiky, Francúzskej republiky, Poľskej republiky, Vietnamskej socialistickej republiky, kde boli naposledy urgované dožiadania ešte, ešte v decembri, ale aj do Ruskej federácie. Zároveň sa vykonávajú aj koordinačné stretnutia s Úradom špeciálnej prokuratúry, čo zabezpečuje vlastne krajská prokuratúra ako, ako prokuratúra vykonávajúca dozor. Považujem za potrebné zdôrazniť, že orgány prokuratúry, ale aj vyšetrovateľ Úradu inšpekčnej služby nemôže postupovať na základe priania niekoho, domnienok niekoho, ani tlaku verejnosti, ale len na základe zákonných dôkazov a jednoducho to, čo sa tvrdí, že sa nekoná, nie je pravdou.